Eskom kry miljarde in lenings | Netwerk24
Eskom kry miljarde in lenings
Deur Francois Williams 27 November 2018 16:26
Eskom het nog befondsing bekom.
Eskom het ’n lening van R2,886 miljard tesame met ’n dollar-gebaseerde lening van $25 miljoen (sowat R346 miljoen) van die Afrika-ontwikkelingsbank gekry.
Eskom en die bank het Dinsdag die leningsooreenkoms onderteken en gesê die geld gaan gebruik word om transmissielyne in Suider-Afrika te verbeter.
Eskom lewer sowat ’n driekwart van die totale kragopwekkingsvermoë in die Suider-Afrikaanse kragpoel en lewer krag aan minstens ses ander lande in die streek.
Die Suider-Afrikaanse kragpoel is ’n struktuur waardeur buurlande in Suider-Afrika elektrisiteit oor en weer by mekaar kan koop. Hul kragnetwerke is dus gekoppel oor landsgrense heen.
Die jongste lening gaan egter luidens ’n verklaring van Eskom gebruik word om spesifiek 552 km se nuwe kraglyne en die gepaardgaande substasies in Mpumalanga en KwaZulu-Natal te bou, asook om die bestaande substasies in Mpumalanga op te knap. Dit sal bydra tot beter kragverspreiding, en veral help om die toenemende hoeveelhede hernubare energie op die kragnetwerk te versprei.
Dit sal ook tot betroubaarheid en minder transmissieverliese bydra, streekintegrasie verbeter en tot die veiligheid van instandhoudingspersoneel bydra.
Meer oor: Eskom | Lening | Kragvoorsiening
Só lyk kans op beurtkrag dié week
Eskom: Ligter strawwe vir oorslaan na wettige krag
’n Oeps van R1,5 miljard!
Eskom waarsku: Netwerk is ‘kwesbaar’